Ego Nicolaus Thursson, miles, presentibus recognosco et cupio manifestum, quandocunque magnifici principes et domini Albertus et Albertus, eius filius, duces Magnopolenses, Deo dante primo ad statum desideratum in regno Swecie perueniunt, michi omnes et singulas litteras et priuilegia, que et quas de dominis Magno et Haquino, pronunc Swecie regibus, super castro Wyborch et aliis meis pignoribus racionabiliter me habere docuero, confirmabunt, ut merito in suo pleno vigore inviolabiliter possum contentari, et michi super omnibus et singulis dampnis, sumptibus, debitis et oneribus, que michi occasione officii nunc assumpti incurrere contigerit, indempnem ipsorum literis et priuilegiis prouidebunt, secundum quod racionabile fuerit; extunc Volradus Lutzowe, Boo Jonsson ac Hermannus Storm, famuli, qui michi ac meo nomine Johanni Lutzowen militi omnia et singula predicta pro eisdem dominis Alberto et Alberto promiserunt firmiter obseruare, quiti et liberi permanebunt et litera, nobis per ipsos tradita et sigillata, debet in omnibus et singulis suis articulis esse cassata. In cuius rei testimonium sigillum meum presentibus est appensum. Datum Kalmarie anno Domini m°ccc° sexagesimo tercio, crastino natiuitatis Marie.